Εκπαιδευτική Πρόταση

Τα εργαστήρια **«KROS :Knights for Road Safety: Διαθεματικές δραστηριότητες για την Οδική Ασφάλεια»** δημιουργήθηκαν στα πλαίσια του προγράμματος Erasmus+ **KROS (Knights for Road Safety)** (KA2 - Συνεργασία για την καινοτομία και την ανταλλαγή ορθών πρακτικών: Στρατηγικές Συμπράξεις στον τομέα της σχολικής εκπαίδευσης). Στο πρόγραμμα συμμετέχουν Εκπαιδευτικοί οργανισμοί (Ελληνογερμανική Αγωγή – Ελλάδα, BundesGymnasium und BundesRealGymnasium Schwechat – Αυστρία, CECE: Spanish Confederation of Education &Training centers – Ισπανία, Trinity College Dublin-The University of Dublin, Ιρλανδία) Ινστιτούτα Οδικής Ασφάλειας (Ι.Ο.ΑΣ. «Πάνος Μυλωνάς – Ελλάδα, ITS: Motor Transport Institute – Πολωνία) και σχεδιαστές ψηφιακών εκπαιδευτικών εφαρμογών (Omega Technology). Συντονιστής του προγράμματος είναι το Ινστιτούτο Οδικής Ασφάλειας (ΙΟΑΣ) «Πάνος Μυλωνάς».

Τα εργαστήρια απευθύνονται σε μαθητές και εκπαιδευτικούς Δευτεροβάθμιας εκπαίδευσης και βασικός τους σκοπός είναι να ενδυναμώσουν τον τρόπο εφαρμογής της Οδικής Ασφάλειας στα σχολεία. Κύριοι στόχοι των εργαστηρίων είναι να βελτιωθεί η γνώση και οι δεξιότητες των παιδιών σε θέματα Οδικής Ασφάλειας και να ενημερωθούν μαθητές και εκπαιδευτικοί για τις καλές πρακτικές προγραμμάτων κυκλοφοριακής αγωγής.

Οι εκπαιδευτικοί που θα επιλέξουν τα εργαστήρια για την τάξη τους θα έχουν στη διάθεσή τους δωρεάν εκπαιδευτικό υλικό και υποστήριξη από την ομάδα έργου του προγράμματος για τα εξής θέματα οδικής ασφάλειας:

1. Το Κοινωνικό Κόστος των τροχαίων
2. Χρήση ζώνης ασφαλείας
3. Απόσπαση Προσοχής
4. Οδήγηση υπό την επήρεια αλκοόλ
5. Ευάλωτοι χρήστες του οδικού δικτύου
6. Συναισθήματα και οδήγηση (επιθετική – αμυντική οδήγηση, πίεση συνομηλίκων και επικίνδυνες συμπεριφορές)
7. Ασφάλεια Επιβατών
8. Βιώσιμη κινητικότητα

Το εκπαιδευτικό υλικό στο οποίο οι εκπαιδευτικοί θα έχουν πρόσβαση μέσω του εργαστηρίου αποτελείται από:

Α. Θεματικά Εργαστήρια και Φύλλα Δραστηριοτήτων (Activity sheets) για την πραγματοποίηση εκπαιδευτικών δραστηριοτήτων μέσα στην τάξη. Τα φύλλα εργασίας έχουν σκοπό να παρέχουν ιδέες προς τους εκπαιδευτικούς για την ενσωμάτωση της θεματικής της Οδικής Ασφάλειας στο πρόγραμμα σπουδών. Η προσέγγιση είναι διαθεματική καθώς αντλούνται παραδείγματα από όλα τα μαθήματα του προγράμματος σπουδών. Τέλος επιδιώκεται η ομαδοσυνεργατική προσέγγιση που περιλαμβάνει την εργασία σε ομάδες, αλληλεπίδραση μεταξύ των εκπαιδευόμενων, συνεργατική διερεύνηση, δημιουργική έκφραση, μίμηση υγιών προτύπων, ανάπτυξη των επικοινωνιακών και κοινωνικών δεξιοτήτων των μαθητών και την Ανάπτυξη της ενσυναίσθησης και του σεβασμού προς τους άλλους χρήστες του οδικού δικτύου.

Β. Σενάρια Εικονικής Πραγματικότητας. Το πρόγραμμα χρησιμοποιεί τεχνολογίες εικονικής πραγματικότητας καθώς έχουν αναπτυχθεί 3 (τρία) σενάρια που αφορούν την ασφάλεια των πεζών και των ποδηλατών. Τα σενάρια είναι διαθέσιμα προς χρήση στη διαδικτυακή πλατφόρμα του KROS δωρεάν και μπορούν να πραγματοποιηθούν στο σχολείο από τους ίδιους τους εκπαιδευτικούς εφόσον το σχολείο τους διαθέτει τέτοιου είδους εξοπλισμό.

Γ. Προβλέπεται η διεξαγωγή επιμορφωτικών σεμιναρίων προς τους εκπαιδευτικούς από το ΙΟΑΣ ΠΑΝΟΣ ΜΥΛΩΝΑΣ για την επιμόρφωσή τους σε θέματα Οδικής Ασφάλειας και τη χρήση του εκπαιδευτικού υλικού του KROS.